APAPR: Pilonul II de pensii, mai mare cu 50% decât în urmă cu un an și dublu față de 2020
Volumul lunar de contribuţii virate în fondurile de pensii private obligatorii (Pilonul II) este în prezent cu 50% mai mare decât în urmă cu un an şi dublu faţă de valoarea din urmă cu 4 ani, a anunţat luni APAPR.
Conform sursei citate, administratorii fondurilor de pensii private obligatorii au trimis zilele acestea scrisoarea anuală de informare cu numărul 100.000.000 către cei peste 8 milioane de participanţi la sistem, chiar în luna în care Pilonul II aniversează 16 ani de activitate în beneficiul românilor.
Potrivit legii, toţi participanţii la fondurile de pensii private (atât Pilonul II, cât şi Pilonul III facultativ) primesc anual de la administratorii fondurilor o scrisoare de informare, care conţine valoarea contului personal la data de 31 decembrie a anului precedent, precum şi alte informaţii de interes. Scrisoarea se trimite în fiecare an până la data de 15 mai, la ultima adresă comunicată administratorului fondului de pensii.
"Participanţii pot solicita administratorului să primească scrisoarea exclusiv online, pe e-mail: în acest fel ea va ajunge mai repede şi nici nu se va mai consuma hârtie", se menţionează în comunicat.
Cele 100.000.000 de scrisori trimise până în prezent în format fizic de administratorii Pilonului II au, împreună cu plicurile în care au fost expediate, o lungime cumulată de 50.000 de kilometri, destul cât să înconjoare cu hârtie Pământul pe la Ecuator.
Doar aproximativ 1 din 10 participanţi la Pilonul II a solicitat până în prezent administratorului său să îi expedieze scrisoarea anuală de informare exclusiv online, pe e-mail.
"La 16 ani de activitate în beneficiul romanilor, Pilonul II de pensii private obligatorii traversează o perioadă excelentă, atât din perspectiva rezultatelor investitionale obţinute, cât şi a stabilităţii legislative şi a pieţelor financiare", se menţionează în comunicat.
Cele 7 fonduri de Pilon II administrează în prezent sume de peste 135 de miliarde de lei (27 de miliarde de euro) iar numărul participanţilor la sistem a depăşit 8 milioane.
Conform sursei citate, valoarea contului mediu la nivelul întregului sistem este de circa 17.000 lei, însă valoarea contului pentru participanţii care au stagiu complet de cotizare este de circa 3 ori mai mare, ajungând la aproximativ 10.000 euro de participant.
Din sumele acumulate în conturile românilor, circa 72% reprezintă contribuţiile virate, restul de 28% fiind câştigul realizat de investiţiile administratorilor, net de toate comisioanele percepute. Pe întreaga perioadă de 16 ani de activitate, fondurile de Pilon II au înregistrat un randament mediu de 7,8% pe an, printre cele mai ridicate din Europa şi OECD pe această perioadă.